Nog geen einde in sig in Bosasa-bedrogsaakAngelo Agrizzi, voormalige bedryfshoof van Bosasa (Foto: Dimpho Maja/ANA) Die saak teen vier voormalige hooggeplaastes van die departement van korrektiewe dienste en Bosasa wat verband hou met tenders ter waarde van meer as R1,8 miljard is tot begin volgende jaar uitgestel. Linda Mti, die voormalige kommissaris van korrektiewe dienste, Patrick Gillingham, die voormalige finansiële beampte van korrektiewe dienste, en Andries van Tonder, die voormalige finansiële hoof van Bosasa, het Donderdag weer in die Pretoriase gespesialiseerde handelsmisdaadhof verskyn op aanklag van bedrog, sameswering om bedrog te pleeg, korrupsie en geldwassery. Die voormalige Bosasa-bedryfshoof, Angelo Agrizzi, kon hom weens swak gesondheid nie vanoggend by sy medebeskuldigdes in die hof aansluit nie. Sindisiwe Seboka, woordvoerder van die ondersoekdirektoraat van die Nasionale Vervolgingsgesag (NVG), sê die saak is tot 21 Januarie uitgestel sodat daar vasgestel kan word of Agrizzi medies geskik is om verhoor te word. Die saak hou verband met vier tenders van R1,8 miljard wat tussen 2004 en 2007 aan Bosasa Operations en sy filiale toegeken is. Die kontrakte was vir die lewering van spyseniers- en opleidingsdienste, installering van kringtelevisiekameras, installering van grensdrade, en die verskaffing van televisiestelsels en moniteringstelsels.